અમદાવાદ, 6 જુલાઈ : સમગ્ર અમદાવાદ પોતાનો નગરોત્સવ ઉજવવા આતુર અને થનગની રહ્યું છે. શહેરના સુપ્રસિદ્ધ શ્રી જગન્નાથજી મંદિરની પૌરાણિક અને પારમ્પરિક દિવ્ય અને ભવ્ય 136મી રથયાત્રા આગામી 10 જુલાઈ બુધવારના રોજ દબદબાભેર નિકળશે. રથયાત્રાની પરમ્પરા મુજબ તમામ શ્રદ્ધાળુઓ રથયાત્રામાં હર્ષોલ્લાસથી ભાગ લઈ પ્રેમ, ભક્તિ, સદ્ભાવના, ભાઈચારા અને શાંતિપૂર્ણ વાતાવરણમાં ઉજવે તેવી શ્રી જગન્નાથ મંદિરના મહંત શ્રી દિલીપદાસ મહારાજે લોકોને અપીલ કરી છે. રથયાત્રા ભારતીય લોક સંસ્કૃતિનું સર્વોચ્ચ પ્રતીક છે. બે ભાઇઓ સાથે તેમની બહેનની પણ પૂજા થતી હોય, તેવો આ એક જ પુણ્યોત્સવ છે. લાખોની સંખ્યામાં લોકો તેમાં ભાઈ લેશે.